# SAMARBEJDSAFTALE OM INTEGRATION TIL VDX-API

Mellem:

|  |  |
| --- | --- |
| Integrationsleverandør | *Skrivefelt* |
| Adresse | *Skrivefelt* |
| Postnummer og by | *Skrivefelt* |
| CVR-nr. | *Skrivefelt* |

Og

MedCom

Forskerparken 10

5230 Odense M

CVR-nummer 26 91 99 91

EAN-nummer. 5798002472264

## Formål

1. Formålet med denne Samarbejdsaftale er at beskrive de overordnede rammer for og regulere samarbejdet om integration til VDX-API’et
2. Samarbejdsaftalen indgås mellem en Integrationsleverandør og MedCom.
3. Samarbejdsaftalen og samarbejdet forudsætter, at Integrationsleverandøren har en forudgående aftale med en region, kommune, en statslig myndighed eller en privat yder med overenskomst med det offentlige.
4. Baggrunden for opstart af samarbejdet om integration til VDX-API’et fremgår og beskrives af Integrationsleverandøren i bilag 3.

## Baggrund

1. VDX-API’et er del af Videoknudepunktet (VDX), en fællesoffentlig og tværsektoriel videoinfrastruktur, som stilles til rådighed for staten, regionerne og kommunerne (ejerkredsen) – herefter benævnt ’den tilsluttede part’ eller under ét ’de tilsluttede parter’.
2. VDX API’et gør det muligt for de tilsluttede parter at lave integration til VDX fra egne systemer og fra egen brugerstyring - samt at brande og tilpasse videomøderum med fx eget logo.
3. Integrationen til VDX-API udvikles og driftes enten af de tilsluttede parter selv eller af private leverandører på vegne af de tilsluttede parter i et Kunde-Leverandørforhold.
4. En sådan privat leverandør benævnes i Samarbejdsaftalen som ’Integrationsleverandør’.
5. I tillæg til Samarbejdsaftalen med Integrationsleverandøren indgår MedCom i udgangspunktet altid en tilslutnings- og databehandleraftale direkte med den tilsluttede part. I databehandleraftalen fungerer MedCom som Databehandler for de Dataansvarlige. Dette betyder også, at Integrationsleverandøren skal give MedCom besked, når en ny tilsluttet part tager Integrationsleverandørens integration i anvendelse.
6. For Samarbejdsaftalen gælder generelle ’Betingelser for tilslutning til og brug af VDX-API’, som fremgår af bilag 1.

## Økonomi

1. Integrationsleverandøren skal for egen regning og risiko udvikle, drifte og vedligeholde integrationen og forbindelsen til VDX-API’et.
2. Selve driften og vedligeholdet af VDX, herunder VDX-API’et indgår i finansierings- og styringsmodellen for fællesoffentlige it-infrastrukturer på sundhedsområdet og finansieres via økonomiaftalerne med regioner og kommuner samt tilslutningsafgift fra statslige myndigheder og styrelser.
3. Hvis VDX flytter til en anden lokalitet, herunder som følge af udbud, skal Integrationsleverandøren selv afholde omkostninger til ændringer i eget miljø og egne konfigurationer, som sikrer genoptagelse af forbindelsen efter flytning til den nye lokalitet, med mindre MedComs styregruppe beslutter, at MedCom helt eller delvist skal dække omkostningerne.

## Ikrafttræden

1. Samarbejdsaftalen skal udfyldes og underskrives. Herefter sendes Samarbejdsaftalen elektronisk til MedCom på vdx@medcom.dk.
2. Efter modtagelse underskriver MedCom en kopi og sender kopien tilbage til Integrationsleverandøren som bekræftelse.
3. Samarbejdsaftalen træder i kraft ved MedComs bekræftelse.
4. Når Samarbejdsaftalen er godkendt, bliver Integrationsleverandørens tekniske kontaktperson jf. bilag 2 kontaktet for aftaler om det videre forløb.

## Ophør

1. Integrationsleverandøren og MedCom kan opsige Samarbejdsaftalen med et skriftligt varsel på 1 måned til en periodes udløb. MedCom kan dog tidligst opsige aftalen til næstfølgende periodes udløb, så den opsagte Integrationsleverandør som minimum har 7 måneder til at få etableret en alternativ løsning. En periode defineres som halvåret fra 1. januar til 30. juni og fra 1. juli til 31. december.
2. Hvis MedCom eller Integrationsleverandøren misligholder betingelserne i Samarbejdsaftalen væsentligt, kan Samarbejdsaftalen skriftligt ophæves uden varsel. Som udgangspunkt betragtes misbrug af VDX, manglende overholdelse af sikkerhedsmæssige henstillinger og den til enhver tid gældende lovgivning om bl.a. databeskyttelse som væsentlig misligholdelse, hvis MedCom eller Integrationsleverandøren ikke afhjælper misligholdelsen efter punkt 5.3 nedenfor.
3. Hvis det er muligt for MedCom eller Integrationsleverandøren at afhjælpe misligholdelsen inden for rimelig tid - henset til misligholdelsens alvorlighed for MedCom, Integrationsleverandøren og de registrerede - er MedCom eller Integrationsleverandøren ikke berettiget til at ophæve Samarbejdsaftalen. Afhjælpningsretten er dog betinget af, at afhjælpningen imødegår de gener og følgevirkninger, som MedCom, de tilsluttede parter eller Integrationsleverandøren er påført som følge af misligholdelsen.

## Ændringer

1. MedCom kan ændre betingelserne for Samarbejdsaftalen ved fremsendelse af de ændrede betingelser til Integrationsleverandøren i rimelig tid inden ikrafttrædelse.

## Misligholdelse og erstatningsansvar

1. Misligholdelse og erstatningsansvar reguleres i de aftaler, som Integrationsleverandøren og MedCom hver især har med henholdsvis Integrationsleverandørens Kunder og de tilsluttede parter.
2. Herudover er MedCom erstatningsansvarlig i overensstemmelse med dansk rets almindelige regler i tilfælde af misligholdelse af Samarbejdsaftalen.

## Ansvar

1. Integrationsleverandøren skal holde MedCom og driftsleverandøren skadesløs for krav fra tredjemand som følge af Integrationsleverandørens krænkelse af dennes rettigheder ved eller i forbindelse med brug af VDX. Skadesløsholdelsen skal omfatte sagsomkostninger, som med rimelighed er afholdt i anledning af et krav.
2. Både MedCom og Integrationsleverandøren skal overholde lovgivning og anden retslig regulering, som til enhver tid gælder for personoplysninger og netværkstrafik.
3. Integrationsleverandøren er desuden ansvarlig for at medvirke til, at VDX kan overholde gældende lov-, myndigheds- og kontraktkrav i relation til Informationssikkerhed, herunder Sundheds- og Databeskyttelsesloven samt Databeskyttelsesforordningen.
4. Integrationsleverandøren er ansvarlig for uden unødig forsinkelse at give besked ved sikkerhedshændelser med relevans for VDX samt ved hændelser, som indvirker på MedComs opgave som systemforvalter for VDX.
5. MedCom er ligeledes ansvarlig for uden unødig forsinkelse at give Integrationsleverandøren besked ved sikkerhedshændelser med relevans for VDX.
6. Integrationsleverandøren har ansvar for sikkerheden i eget netværk, da VDX er baseret på en fødereret sikkerhedsmodel, som forudsætter, at Integrationsleverandøren overholder god it-skik og egne organisatoriske og tekniske sikkerhedskrav og foranstaltninger til software, udvikling, udstyr, netværk og adgange.

## Rettigheder

* 1. Hver part beholder alle ejendoms- og immaterielle rettigheder til materiale, løsninger, software og lignende, som er udarbejdet før- eller uafhængigt af Samarbejdsaftalen.
	2. Hver part beholder ejendoms- og immaterielle rettigheder til resultatet af det arbejde, som en part har udført som led i Samarbejdsaftalen.
	3. Alle resultater som tilvejebringes af en part under Samarbejdsaftalen kan dog frit publiceres og anvendes af alle deltagerne. Enhver publicering af resultaterne skal ske med angivelse af en tydelig reference til Samarbejdsaftalen og de deltagere, som har bidraget til de resultater, som publiceres.
	4. Undtaget fra publiceringsretten beskrevet i afsnit 9.3 er publicering af it-løsninger eller dele heraf, som kan være pålagt forretningsmæssige fortroligheder. Ved sådanne publiceringer kræves det, at der skal indgås en aftale om, hvad der publiceres mellem den deltager, der ønsker at publicere og den anden part.

## Underretning om indsamling af personoplysninger

* 1. I forbindelse med indgåelse af Samarbejdsaftalen behandler MedCom personoplysninger i aftalen i form af navn, arbejdssted, telefonnummer og e-mailadresse. Formålet med behandlingen er håndtering og administration af Samarbejdsaftalen.
	2. Oplysningerne opbevares elektronisk hos MedCom. MedCom er dataansvarlig for de indsamlede personoplysninger.
	3. Samarbejdsaftalen og personoplysningerne heri slettes senest 5 år efter ophør af aftalen pga. bogføringsloven.
	4. Det er til enhver tid muligt at rette henvendelse til MedComs databeskyttelsesrådgiver (DPO) på dpo@medcom.dk ved spørgsmål eller kommentarer til MedComs behandling af disse personoplysninger.
	5. Klagemyndighed for MedComs behandling af personoplysningerne er Datatilsynet dt@datatilsynet.dk.

## Tvister og voldgift

* 1. Uenighed om forståelsen og fortolkningen af denne Samarbejdsaftale skal forsøges afgjort mellem parterne gennem eskalation til et højere ledelsesniveau.
	2. Hvis det ikke er muligt at løse tvisten i mindelighed, skal sagen anlægges og afgøres ved de almindelige domstole med Retten i Odense eller Østre Landsret som værneting.

## Bilag

Til denne Samarbejdsaftale knytter sig følgende bilag, som udgør en integreret del af Samarbejdsaftalen:

* Bilag 1: Betingelser for tilslutning til og brug af VDX
* Bilag 2: Kontaktpersoner
* Bilag 3: Baggrund for integration til VDX-API

## Underskrifter

Samarbejdsaftalen underskrives af Integrationsleverandøren og MedCom, og hver part modtager et underskrevet eksemplar.

For Integrationsleverandøren

|  |  |
| --- | --- |
| Dato | *Skrivefelt* |
| Titel og navn | *Skrivefelt* |
| Underskrift | *Skrivefelt* |

For MedCom

|  |  |
| --- | --- |
| Dato | *Skrivefelt* |
| Titel og navn | *Skrivefelt* |
| Underskrift | *Skrivefelt* |

# BILAG 1: BETINGELSER FOR TILSLUTNING TIL OG BRUG AF VDX-API

## VDX generelt

1. VDX er en fællesoffentlig og tværsektoriel videoinfrastruktur, som stilles til rådighed for de tilsluttede parter, og som gør det muligt at oprette og afholde videomøder på tværs af videokonferenceudstyr og-infrastrukturer.
2. Det er derfor også en forudsætning, at tilslutning af private leverandører sker på vegne af en region, kommune eller statslig myndighed eller en privat yder med overenskomst med det offentlige.
3. De tilsluttede parter og dermed også Integrationsleverandørens anvendelse af VDX skal følge formålsbeskrivelsen. Den til enhver tid gældende formålsbeskrivelse for VDX findes på [www.medcom.dk](http://www.medcom.dk).
4. MedCom er fællesoffentlig systemforvalter for VDX og driftsansvarlig for VDX inden for rammerne af offentligt/offentligt samarbejde.
5. VDX består af en videoinfrastruktur og en række støttesystemer, herunder et VDX API for administration, booking og integration til lokale systemer og lokal brugerstyring.
6. VDX API’et gør det desuden muligt at lave integration til VDX fra egne systemer og fra egen brugerstyring - samt at brande og tilpasse videomøderum med fx eget logo.
7. Videokommunikation mod VDX anvender internettet som transportvej. Videokommunikationen er krypteret.
8. Der gemmes ikke og tages ikke backup af selve videokommunikationen.

##  VDX-driftsleverandører

* 1. MedCom indgår aftaler med leverandører om driften af VDX i overensstemmelse med gældende udbudsregler og gennem den governance, der er aftalt for VDX. Den til enhver tid gældende oversigt over leverandører findes på www.medcom.dk.
	2. De tilsluttede parter og Integrationsleverandøren orienteres om skift af ny driftsleverandør for VDX med mindst 3 måneders varsel.

## Integration til VDX API

* 1. Som hjælp for Integrationsleverandørens udvikling af integration til VDX-API’et stiller MedCom dokumentation samt et testmiljø til rådighed for Integrationsleverandøren.
	2. MedCom stiller desuden ressourcer til rådighed for rådgivning og deltagelse i samarbejdet om udviklingen af integration til VDX-API’et.
	3. Kommunikationen til VDX-API’et forudsætter anvendelse af minimum TLS 1.3 mellem Integrationsleverandørens system og VDX-API’et.
	4. Kommunikationen til VDX-API’et forudsætter certifikatbaseret trust-autentifikation med OCES3 offentligt godkendte certifikater.
	5. Adgang til testmiljøet reguleres via ’Anmodning om adgang til testmiljøet for VDX-API’et’.
	6. Adgang til produktionsmiljøet for VDX-API’et forudsætter, at MedCom validerer datakommunikationen mellem Integrationsleverandørens system og VDX-API’et.
	7. Integrationsleverandøren skal udvikle integrationen til VDX-API’et, så der sikres datagrundlag for statistik og monitorering af anvendelsen både for Integrationsleverandøren, de tilsluttede parter og MedCom. Dette skal sikres ved, at der som minimum påføres opretterorganisation, når et møderum oprettes.
	8. Dokumentation for VDX-API’et er tilgængeligt på [www.medcom.dk](http://www.medcom.dk)

## Servicekrav og performancemål

* 1. Servicemålet for driftseffektivitet for er mindst 99,5% af alle årets dage. Tilgængeligheden udtrykt i % opgøres for én måned ad gangen og opgøres som:

(Driftstiden-planlagte servicevinduer) - Nedetid / (Driftstiden-planlagte servicevinduer) X 100

* 1. De til enhver tid gældende servicemål i form af tilgængelighed, reaktions- og løsningstider på hændelser samt besvarelsestid for supporthenvendelser findes på [www.medcom.dk](http://www.medcom.dk).
	2. Integrationsleverandøren er ansvarlig for tilgængeligheden i eget udstyr og for, at den tilstrækkelige netværksforbindelse er til rådighed.
	3. Integrationsleverandøren er ansvarlig for, at de nødvendige netværksporte er åbne og konfigureret efter MedComs anvisning for korrekt afvikling af videomøder i VDX.
	4. Integrationsleverandøren accepterer, at MedCom eller driftsleverandøren kan afbryde eller begrænse VDX-trafik til og fra Integrationsleverandøren uden varsel i tilfælde af, at Integrationsleverandørens opkobling til VDX bliver misbrugt. MedCom eller driftsleverandøren skal straks give Integrationsleverandøren skriftlig meddelelse om afbrydelsen med angivelse af årsagen. Ved misbrug forstås bl.a. forsøg på at opnå uautoriserede adgange til enten udstyr eller data (hacking/cracking) eller bevidste netværksforstyrrelser (Denial of Service). Genåbning af trafikken skal ske på Integrationsleverandørens anmodning, når Integrationsleverandøren på fyldestgørende måde har afhjulpet årsagen til afbrydelsen.

## Servicevinduer

* 1. De til enhver tid gældende og aftalte servicevinduer for VDX offentliggøres på [www.medcom.dk](http://www.medcom.dk).
	2. Varsling af servicevinduer sker gennem driftsmeddelelser til Integrationsleverandøren. Dette sker normalt 14 dage før servicevinduet. Hvis servicevinduet skyldes afhjælpning af et akut problem (fx patch af zero-day-exploit), vil det tilsluttede parter blive orienteret hurtigst muligt.

## Support og fejlmeldinger

* 1. Integrationsleverandøren er selv ansvarlig for håndtering af first level support til egne Kunder i form af de tilsluttede parter.
	2. VDX-driftsleverandøren yder teknisk second level-support for VDX til Integrationsleverandøren. Second level-support omfatter den fysiske videoinfrastruktur og VDX-API’et.
	3. MedCom yder administrativ support til Integrationsleverandøren gennem henvendelse til vdx@medcom.dk.
	4. Hvis VDX-driftsleverandøren eller MedCom modtager henvendelser, der vedrører Integrationsleverandøren, videreformidles henvendelsen til den registrerede servicedesk hos Integrationsleverandøren.
	5. VDX stiller værktøjer til rådighed, som hjælp til Integrationsleverandørens overvågning af den daglige drift og som hjælp til Integrationsleverandøren i en fejlfindingssituation.
	6. Oplysninger om værktøjer, support og supportprincipper, henvendelse og åbningstider findes på [www.medcom.dk](http://www.medcom.dk).

## Kontaktpersoner

* 1. Integrationsleverandøren skal i bilag 2 anføre oplysninger på kontaktpersoner.
	2. Kontaktpersonerne vil finde anvendelse ved tilslutningen til VDX og i den daglige drift af VDX. Derfor skal ændringer i kontaktpersoner fremsendes til MedCom af Integrationsleverandøren.
	3. Overordnet kontaktperson: Den overordnede kontaktperson tegner Integrationsleverandøren.

Sikkerhedsansvarlig kontaktperson: Den sikkerhedsansvarlige kontaktperson vil være primært kontaktpunkt for MedCom ved databeskyttelsesspørgsmål og brud på persondatasikkerheden, herunder ved kritiske fejl og sårbarheder samt ved mistanke herom.

* 1. Teknisk ansvarlig kontaktperson: Den teknisk ansvarlig kontaktperson er primær kontaktperson og teknisk ansvarlig for Integrationsleverandørens integration til og brug af VDX. Den teknisk ansvarlige kontaktperson vil modtage driftsmeddelelser ved almindelige afvigelser fra normal drift og ved kritiske fejl og sårbarheder samt ved mistanke herom.
	2. Servicedesk og vagt: Servicedesken vil modtage driftsmeddelelser ved almindelige afvigelser fra normal drift og ved kritiske fejl og sårbarheder samt ved mistanke herom. Servicedesken vil desuden få videreformidlet eventuelle supporthenvendelser, som VDX-driftsleverandøren eller MedCom har modtaget – men som er uden for VDX-driftsleverandøren eller MedComs ansvarsområde

# BILAG 2: KONTAKTPERSONER

|  |
| --- |
| **Overordnet kontaktperson / Direktør / CEO** |
| Titel og navn  | *Skrivefelt* |
| Mobiltelefon | *Skrivefelt* |
| E-mail  | *Skrivefelt* |

|  |
| --- |
| **Sikkerhedsansvarlig kontaktperson** |
| Titel og navn  | *Skrivefelt* |
| Mobiltelefon | *Skrivefelt* |
| E-mail  | *Skrivefelt* |

|  |
| --- |
| **Teknisk ansvarlig kontaktperson** |
| Titel og navn  | *Skrivefelt* |
| Mobiltelefon | *Skrivefelt* |
| E-mail  | *Skrivefelt* |

|  |
| --- |
| **Servicedesk og vagt** |
| Mobiltelefon | *Skrivefelt* |
| E-mail  | *Skrivefelt* |

# BILAG 3: BAGGRUND FOR INTEGRATION TIL VDX-API

I nedenstående skal baggrunden for samarbejdet om integration til VDX-API’et beskrives af Integrationsleverandøren.

|  |  |
| --- | --- |
| Formål med integration til VDX-API | *(Angiv formålet med og hvilket system, der skal integreres til VDX-API’et)**Skrivefelt* |
| Anvendelse af integrationen til VDX-API’et | *(Oplist de parter, der i første omgang skal anvende systemet og integrationen til VDX-API’et)**Skrivefelt* |